詠葡萄
作者：唐彥謙
朝代：唐

paragraphs: 西園晚霽浮嫩涼，開尊漫摘葡萄嘗。
滿架高撐紫絡索，一枝斜嚲金琅璫。
天風颼颼葉栩栩，蝴蝶聲乾作晴雨。
神蛟清夜蟄寒潭，萬片濕雲飛不起。
石家美人金谷遊，羅幃翠幕珊瑚鉤。
玉盤新薦入華屋，珠帳高懸夜不收。
勝遊記得當年景，清氣逼人毛骨冷。
笑呼明鏡上遙天，醉倚銀牀弄秋影。